Listen over uddannelsesmuligheder er netop blevet længere, hvis man vil læse i Nordjylland. Uddannelses- og forskningsminister Christina Egelund (M) har nemlig godkendt 33 nye uddannelsesudbud, og det betyder flere uddannelser uden for universitetsbyerne. I Nordjylland rykker uddannelserne 'Fiskeriingeniør' og 'Kandidat i Bæredygtigt fiskeri og akvakultur' til Hirtshals, hvor fiskeriet i forvejen er stort. - Det er fuldstændig oplagt, at Hirtshals får de to uddannelser, som dermed rykker tæt på fiskerierhvervet i Nordjylland, siger Torsten Schack Petersen, fiskeriordfører i Venstre. Uddannelsen som fiskeriingeniør står til at starte op i 2025, mens opstart på den anden uddannelse er under afklaring. - Det er enormt vigtigt for den regionale udvikling, at vi flytter uddannelsesmulighederne ud i hele landet, og den udvikling fortsætter regeringen nu, siger Torsten Schack Petersen. Siger nej til ny uddannelse Nordjylland får også en uddannelse i Design og anvendelse af kunstig intelligens på Aalborg Universitet. Desuden er der givet grønt lys til en Diplomuddannelse i It-sikkerhed på UCN i Aalborg og en pædagoguddannelse i Skørping. Sidstnævnte uddannelse bliver dog næppe til noget. UCN valgte nemlig i sidste uge at sløjfe planerne om en pædagoguddannelse i Skørping. Også selv om ministeren har godkendt udbuddet. - På grund af rekrutteringsudfordringer til studiepladserne på uddannelsen mener vi ikke, at det er tid til at etablere en ny filial. Vi skal ikke kun se på, om vi kan fylde de 30 pladser, der var planlagt til sommer, men om vi også i de kommende år kan tiltrække tilstrækkeligt med ansøgere, sagde Kristina Kristoffersen, der er rektor på UCN, til TV2 Nord. - Når vi ser på de aktuelle ansøgertal, så er der god grund til at stoppe op og revurdere planerne, sagde han.

Opsummering:
Nordjylland får fire nye uddannelser efter en ny godkendelse fra ministeren.